Imtella' Ottubru 10, 2021 Il-President tal-Parlament Ewropew, David Sassoli ssuġġerixxa li l-isfidi li qed iġġib magħha l-immigrazzjoni jistgħu jibdew jissolvew billi kull belt taddotta għaxar familji ta' refuġjati. Qal, li b'hekk nistgħu nibdlu emerġenza f'opportunità. Sassoli stqarr dan f'kummenti li ta lill-midja Taljana wara li fl-aħħar jiem 12-il Stat Membru Ewropew, fosthom Ċipru u l-Polonja, talbu lill-ogħla istituzzjonijiet Ewropej biex jagħtu daqqa t'id b'fondi biex jiġi kkontrollat l-influss tal-immigranti lejn l-Ewropa. F'ittra indirizzata lill-Kummissjoni Ewropea, l-Istati Membri kkonċernati talbu biex il-fruntieri Ewropej jiġu mgħassa b'barbed wires u b'ħitan. Il-President tal-Parlament Ewropew qal li l-blokk Ewropew ma jistax jagħlaq il-bibien tiegħu lill-immigranti għax dan imur kontra l-valuri demokratiċi Ewropej. Fisser, li l-influss tal-immigranti għandu jiġu rregolat permezz ta' politika komuni Ewropea li tħares id-dritt għall-ażil.